ระยองเพียว นำหุ้นซื้อคืนขายปชช.หุ้นละ2.55บาท
บอร์ดระยองเพียว อนุมัตินำหุ้นซื้อคืนจำนวน 46 ล้านหุ้น เสนอขายประชาชนทั่วไป ราคาหุ้นละ 2.55 บาท ระหว่างวันที่ 19 ก.ค.-9 ส.ค.นี้
11 ส.ค. 2553

บอร์ดระยองเพียว อนุมัตินำหุ้นซื้อคืนจำนวน 46 ล้านหุ้น เสนอขายประชาชนทั่วไป ราคาหุ้นละ 2.55 บาท ระหว่างวันที่ 19 ก.ค.-9 ส.ค.นี้
นางศิรพร กฤษณกาญจน์ ผู้ช่วยกรรมการผู้จัดการ บริษัท ระยองเพียวริฟายเออร์  (RPC) เปิดเผยว่า ที่ประชุมคณะกรรมการบริษัท ครั้งที่ 7/2553 เมื่อวันที่ 10 ส.ค.2553 มีมติอนุมัติจำหน่ายหุ้นซื้อคืนจำนวน 46,706,900 หุ้น โดยวิธีเสนอขายต่อประชาชนเป็นการทั่วไป (Public Offering) ในราคา 2.55 บาทต่อหุ้น ซึ่งเป็นราคาเสนอขายที่ไม่ต่ำกว่า 90% ของราคาตลาดเฉลี่ย (ราคาถัวเฉลี่ย ถ่วงน้ำหนักของหุ้นของบริษัทในตลาดหลักทรัพย์) 15 วันทําการก่อนวันประชุมคณะกรรมการบริษัท นับตั้งแต่วัน ที่ 19 ก.ค.2553 - 9 ส.ค.2553 ซึ่งเท่ากับ 2.44 บาทต่อหุ้น 
พร้อมกันนี้บริษัทได้แต่งตั้งบริษัท ฟินเน็กซ์ แอ๊ดไวเซอรี่ จำกัด เป็นที่ปรึกษาทางการเงิน และบริษัทหลักทรัพย์ คันทรี่กรุ๊ป จำกัด (มหาชน) เป็นผู้จัดการการจัดจำหน่ายและผู้รับประกันการจัดจำหน่าย ของบริษัทฯ
ทั้งนี้ การดำเนินการขายหุ้นดังกล่าวเป็นไปตามมติของที่ประชุมวิสามัญผู้ถือหุ้นครั้งที่ 1/2553  เมื่อวันที่ 5 มี.ค.2553 ได้มีมติอนุม้ติขายหุ้นสามัญที่ซื้อคืนมาในจำนวนดังกล่าว
คณะกรรมการบริษัทยังมีมีมติอนุมัติจัดตั้งบริษัทร่วมทุนระหว่างบริษัท ระยองเพียวริฟายเออร์ และบริษัท พลังงานทดแทน ประกอบธุรกิจด้านรับเหมาก่อสร้างโรงไฟฟ้า โดยจัดตั้งชื่อ บริษัท อาร์พีซี เอ็นเนอร์ยี่ จำกัด "RPC Energy Company Limited" ทุนจดทะเบียน 125 ล้านบาท จำนวน 1.25 ล้านหุ้น หุ้นละ 100 บาท เพื่อดำเนินการโครงการพลังงานทดแทน  บริษัทฯ มีสัดส่วนการลงทุนในบริษัทดังกล่าว คิดเป็น 70% โดยใช้แหล่งเงินทุนจากทุนหมุนเวียนของบริษัท